ជំងឺ​កូវីដ១៩ រារាំង​ការ​ដឹក​ជញ្ជូន​វ៉ាក់​សាំង​សម្រាប់​កុមារ​រាប់​លាន​នាក់
អ្នកនាំពាក្យ​អង្គការ UNICEF អ្នកស្រី Marixie Mercado ថ្លែងថា តម្លៃ​ខ្ពស់​កប់​ពពក​នៃ​ការ​ដឹកជញ្ជូន​វ៉ាក់សាំង​កំពុង​ធ្វើ​ឲ្យ​បញ្ហា​នេះ​កាន់​តែ​លំបាក​ជាង​មុន។ អ្នកស្រី​ថ្លែងថា តម្លៃ​ដឹក​ជញ្ជូន​បាន​ឡើង​ថ្លៃ​ពី ១០០ ទៅ ២០០ ភាគរយ​ខ្ពស់​ជាង​មុន ហើយ​តម្លៃ​នៃ​ការ​ម៉ៅ​យន្តហោះ​ដឹក​ជញ្ជូន​ឡើង​ខ្ពស់​ហួស​កម្រិត។
ហ្សឺណែវ — ការបិទសកម្មភាពនានាក្នុងប្រទេស និងវិធានការនានាដើម្បីបញ្ឈប់ការឆ្លងរាលដាលនៃជំងឺកូវីដ១៩ កំពុងតែរារាំងដល់ការដឹកជញ្ជូនវ៉ាក់សាំង។ អង្គការ UNICEF រាយការណ៍ថា ខ្លួនទទួលបានវ៉ាក់សាំងជិត ២ពាន់ ៥រយលានដូសកាលពីឆ្នាំមុន ដែលគ្រប់គ្រាន់សម្រាប់ ៤៥ភាគរយ នៃកុមារអាយុក្រោម ៥ឆ្នាំនៅក្នុងប្រទេសចំនួន ១០០។ ប៉ុន្តែទីភ្នាក់ងារនេះបានឲ្យដឹងថា វ៉ាក់សាំងភាគច្រើនជាប់គាំងក្នុងឃ្លាំង ព្រោះមានការធ្លាក់ចុះយ៉ាងខ្លាំងនៃជើងហោះហើរ ដោយសារតែការដាក់កំហិតក្នុងអំឡុងពេលផ្ទុះឡើងនៃជំងឺកូវីដ១៩។ អង្គការនេះបានឲ្យដឹងទៀតថា បណ្តាប្រទេសជាច្រើនប្រើជិតអស់វ៉ាក់សាំងនេះហើយ។ អង្គការនេះបញ្ជាក់ទៀតថា ប្រទេសចំនួន ២៦ គឺច្រើនជាងពាក់កណ្តាលនៃបណ្ដាប្រទេសក្នុងតំបន់ភាគខាងត្បូងវាលខ្សាច់សាហារ៉ានៃទ្វីបអាហ្វ្រិកកំពុងស្ថិតក្នុងហានិភ័យ។ អ្នកនាំពាក្យអង្គការ UNICEF អ្នកស្រី Marixie Mercado ថ្លែងថា តម្លៃខ្ពស់កប់ពពកនៃការដឹកជញ្ជូនវ៉ាក់សាំងកំពុងធ្វើឲ្យបញ្ហានេះកាន់តែលំបាកជាងមុន។ អ្នកស្រីថ្លែងថា តម្លៃដឹកជញ្ជូនបានឡើងថ្លៃពី ១០០ ទៅ ២០០ ភាគរយខ្ពស់ជាងមុន ហើយតម្លៃនៃការម៉ៅយន្តហោះដឹកជញ្ជូនឡើងខ្ពស់ហួសកម្រិត។ អ្នកស្រី Mercado ថ្លែងថា៖ «បណ្តាប្រទេសដែលធនធានមានកម្រិតនឹងពិបាកក្នុងការបង់ថ្លៃដែលមានតម្លៃខ្ពស់ ដែលនឹងបណ្តាលឲ្យកុមារដែលងាយរងគ្រោះមិនអាចទទួលបានវ៉ាក់សាំងការពារជំងឺដែលអាចទប់ស្កាត់បានដូចជាជំងឺកញ្ជ្រិល និងជំងឺគ្រុនស្វិតដៃជើងជាដើម។ សូម្បីតែមុនពេលមានការរាតត្បាតនៃជំងឺកូវីដ១៩ ជារៀងរាល់ឆ្នាំ កុមារអាយុក្រោមមួយឆ្នាំប្រមាណ ២០ លាននាក់មិនបានទទួលវ៉ាក់សាំងការពារជំងឺកញ្ជ្រិល ជំងឺគ្រុនស្វិតដៃជើង និងវ៉ាក់សាំងផ្សេងៗទៀតនោះទេ»។ មន្ត្រីសុខាភិបាលនានាបានរាយការណ៍ថា យុទ្ធនាការចាក់វ៉ាក់សាំងជំងឺគ្រុនស្វិតដៃជើងភាគច្រើនត្រូវបានផ្អាក ដែលបានធ្វើឲ្យគំនិតផ្តួចផ្តើមលុបបំបាត់ជំងឺនេះ ដែលបានធ្វើឡើងជាច្រើនទសវត្សរ៍មកហើយនោះ ស្ថិតក្នុងហានិភ័យ។ អ្នកស្រី Mercado ប្រាប់វីអូអេថា យើងអាចរៀបចំយុទ្ធនាការចាក់វ៉ាក់សាំងជំងឺគ្រុនស្វិតដៃជើងនេះបាន ទោះបីជាកំពុងមានការផ្ទុះឡើងនៃជំងឺរាតត្បាតកូវីដ១៩ក៏ដោយ។ អ្នកស្រី Mercado ថ្លែងថា៖ «នៅប្រទេសកុងហ្គោដែលអ្នកដឹងហើយថា មានការផ្ទុះឡើងជំងឺកញ្ជ្រិលដ៏អាក្រក់បំផុតកាលពីឆ្នាំមុន យើងបានចាក់វ៉ាក់សាំងដល់កុមារប្រឆាំងនឹងជំងឺនេះ។ ហើយច្បាស់ណាស់ យើងត្រូវគោរពការរក្សាគម្លាតពីគ្នានៅក្នុងសង្គម និងវិធានការការពារសុវត្ថិភាពផ្សេងៗទៀត»។ អង្គការ UNICEF ព្រមានថា ការអាក់ខានក្នុងការផ្តល់ការចាក់វ៉ាក់សាំង ជាពិសេសនៅក្នុងបណ្តាប្រទេសដែលមានប្រព័ន្ធសុខាភិបាលអន់ថយ អាចនាំឲ្យមានការផ្ទុះឡើងនូវជំងឺរាតត្បាតនៅឆ្នាំនេះនិងឆ្នាំក្រោយៗទៀត។ អង្គការនេះបានអំពាវនាវដល់រដ្ឋាភិបាលនានា វិស័យឯកជន និងឧស្សាហកម្មហោះហើរឲ្យទុកកន្លែងសម្រាប់ដឹកវ៉ាក់សាំង និងរក្សាតម្លៃសមរម្យសម្រាប់ថ្លៃដឹកជញ្ជូនវ៉ាក់សាំងទាំងនេះ៕